b'\n_START_ARTICLE_\nCrkva Gospe od \xc5\xa0krpjela\n_START_PARAGRAPH_\nCrkva Gospe od \xc5\xa0krpjela je rimokatoli\xc4\x8dka zavjetna crkva i sveti\xc5\xa1te na otoku Gospe od \xc5\xa0krpjela. _NEWLINE_Sagra\xc4\x91ena je 1630. godine, ali je bila o\xc5\xa1te\xc4\x87ena u potresu 1667. Osim potresima to je pro\xc5\xa1teni\xc5\xa1te bilo izlo\xc5\xbeeno i turskim te gusarskim napadima._NEWLINE_Nakon potresa barokna crkva je obnovljena uz dogradnju kapele s osmerokutnom kupolom, u kojoj se nalazi glavni oltar iz 1722. Dana\xc5\xa1nji oblik sveti\xc5\xa1te je dobilo 1725. godine, a sve\xc4\x8dano je posve\xc4\x87ena 1736. Okrugli zvonik, jedinstven po obliku na Jadranu, strukturu najvjerojatnije duguje obrambenoj ulozi. U potresu 1979. crkva je ponovno o\xc5\xa1te\xc4\x87ena, ali je nakon toga sanirana._NEWLINE_Na sredi\xc5\xa1njem oltaru nalazi se Gospina slika iz 15. st., djelo poznatog slikara Lovre Dobri\xc4\x8devi\xc4\x87a (?-1478,) iz Kotora. Iza oltara mo\xc5\xbee se rukom napipati prvobitna hrid na kojoj je slika prona\xc4\x91ena. Oltar je izra\xc4\x91en od bijelog mramora u Genovi 1796._NEWLINE_U crkvi se nalazi \xc5\xbeivotno djelo baroknog slikara Pera\xc5\xa1tanina Tripa Kokolje (1661.-1713.). Rije\xc4\x8d je o ciklusu od 64 slike s prikazom apoteoze Marije kao Majke Bo\xc5\xbeje. Zamisao za taj ciklus slikaru je dao nadbiskup Andrija Zmajevi\xc4\x87. U donjem dijelu bo\xc4\x8dnih zidova Kokolja je naslikao niz prizora proroka i sibila koji su od velikih kompozicija Bogorodi\xc4\x8dina smrt, s jedne, i Prikazanje Marijino u hramu te Silazak Duha Svetoga, s druge strane, odijeljeni okvirima sa srebrnim zavjetnim plo\xc4\x8dicama, a na luku iznad sveti\xc5\xa1ta veliki je prizor Krunidba Bla\xc5\xbeene Djevice Marije. Strop je podijeljen okvirima od pozla\xc4\x87ena drva na 45 polja. Oko sredi\xc5\xa1nje kompozicije Marijina uznesenja ni\xc5\xbeu se prizori iz \xc5\xbeivota Bla\xc5\xbeene Djevice Marije, likovi evan\xc4\x91elista, crkvenih otaca, skupine an\xc4\x91ela i polja s ko\xc5\xa1arama cvije\xc4\x87a._NEWLINE_U crkvi se nalazi bogata riznica zavjetnih darova pomoraca, od kojih je najpoznatiji srebrni reljef s prikazom grada Perasta, dva oto\xc4\x8di\xc4\x87a i turskom vojskom koja napada grad. To je zajedni\xc4\x8dki zavjetni dar mje\xc5\xa1tana u znak zahvalnosti za pobjedu iz 1654. Reljef je u dimenzijama Gospine slike, jer prilikom sve\xc4\x8danih i procesionalnih izlaganja prekriva pozadinu slike. Dvije tisu\xc4\x87e srebrnih i bakrenih zavjetnih plo\xc4\x8dica, darovanih kao znak zahvalnosti Gospi, koja ih je \xc4\x8duvala od pogibelji i nezgoda na moru, ispunjavaju slobodne zidne povr\xc5\xa1ine na koru crkve._NEWLINE_Pozornost posjetitelja posebno privla\xc4\x8di zavjetni i umjetni\xc4\x8dki rad Pera\xc5\xa1tanke Jacinte Kuni\xc4\x87. Rije\xc4\x8d je o manjoj slici koja u tehnici veza prikazuje gornji dio oltarne Gospine slike. Predaja ka\xc5\xbee kako je strpljiva umjetnica taj rad vezla oko 25 godina. Osim svilene, srebrne i zlatne niti koristila se i nitima prirodne kose za izvedbu frizura na prikazanim likovima. Rad je dovr\xc5\xa1en 1828. godine, a vezu\xc4\x87i je gotovo izgubila vid.'